**Predbežné stanovisko**

**k návrhu smernice Európskeho parlamentu a Rady, ktorou sa menia smernice (EÚ) 2022/2464 a (EÚ) 2024/1760, pokiaľ ide o dátumy, od ktorých majú členské štáty uplatňovať určité požiadavky na vykazovanie informácií o udržateľnosti podnikov a náležitú starostlivosť podnikov v oblasti udržateľnosti**

**I.** **VŠEOBECNÁ ČASŤ**

1. **Názov**

Návrh smernice Európskeho parlamentu a Rady, ktorou sa menia smernice (EÚ) 2022/2464 a (EÚ) 2024/1760, pokiaľ ide o dátumy, od ktorých majú členské štáty uplatňovať určité požiadavky na vykazovanie informácií o udržateľnosti podnikov a náležitú starostlivosť podnikov v oblasti udržateľnosti

1. **Číslo a dátum zverejnenia dokumentu EK**

COM (2025) 80 final, 26.2.2025

1. **Gestor**

Ministerstvo financií Slovenskej republiky

1. **Spolugestor**

Ministerstvo hospodárstva Slovenskej republiky

1. **Stupeň dôležitosti návrhu**

S

1. **Časový priebeh rozhodovacieho procesu v EÚ**

Q2/2025

1. **Druh rozhodovacieho procesu v EÚ**

Riadny legislatívny postup

1. **Stručné zhrnutie obsahu a cieľa návrhu**

Návrh smernice je súčasťou balíka Omnibus I k zjednodušovaniu pravidiel EÚ, ktorého obsahom sú aj ďalšie dva samostatné legislatívne návrhy (podrobnejšia úprava v oblasti udržateľnosti (smernica (EÚ) 2022/2464 a smernica (EÚ) 2024/1760) a revízia nariadenia Európskeho parlamentu a Rady (EÚ) 2023/956 z 10. mája 2023, ktorým sa zriaďuje mechanizmus uhlíkovej kompenzácie na hraniciach).

Cieľom návrhu smernice je poskytnúť odklad začatia uplatňovania určitých ustanovení smernice Európskeho parlamentu a Rady (EÚ) 2022/2464 zo 14. decembra 2022, ktorou sa mení nariadenie (EÚ) č. 537/2014, smernica 2004/109/ES, smernica 2006/43/ES a smernica 2013/34/EÚ, pokiaľ ide o vykazovanie informácií o udržateľnosti podnikov (ďalej len „smernica CSRD“) a smernice Európskeho parlamentu a Rady (EÚ) 2024/1760 z 13. júna 2024 o náležitej starostlivosti podnikov v oblasti udržateľnosti a o zmene smernice (EÚ) 2019/1937 a nariadenia (EÚ) 2023/2859 (ďalej len „smernica CSDDD“) vo väzbe zachovania konkurencieschopnosti európskych podnikov v súčasnom kontexte.

K čl. 1 návrhu smernice: navrhované úpravy týkajúce sa smernice CSRD

Smernicou CSRD, ktorá nadobudla účinnosť 5. januára 2023 a je dôležitým prvkom Európskej zelenej dohody a akčného plánu o udržateľnom financovaní, sa zaviedli požiadavky na vykazovanie informácií o udržateľnosti vo výročnej správe vybraných podnikov (veľké podniky, kótované malé a stredné podniky). Uvedené požiadavky majú napomôcť investorom a iným zainteresovaným stranám mať k dispozícii potrebné informácie o vplyve podnikov na ľudí a životné prostredie.

Začiatok uplatňovania požiadaviek na vykazovanie bol zavedený postupne v nadväznosti na veľkosť dotknutých podnikov. V prvej vlne vykazovania sú veľké subjekty verejného záujmu s viac než 500 zamestnancami (prvé vykazovanie v roku 2025 za účtovné obdobie 2024). V druhej vlne sú ostatné veľké podniky (prvé vykazovanie v roku 2026 za účtovné obdobie 2025) a v tretej vlne sa nachádzajú malé a stredné podniky, ktorých cenné papiere sú kótované na regulovaných trhoch EÚ, malé a menej zložité úverové inštitúcie a kaptívne poisťovne a zaisťovne (prvé vykazovanie v roku 2027 za účtovné obdobie 2026).

Návrh smernice v čl. 1 posúva začiatok uplatňovania požiadaviek na vykazovanie informácií o udržateľnosti o dva roky, a to pre podniky v rámci druhej vlny (z r. 2025 na r. 2027) a  
 pre podniky z tretej vlny (z r. 2026 na r. 2028). Cieľom odkladu je zabrániť situácii, keď sa od určitých podnikov vyžaduje, aby vykazovali informácie za účtovný rok 2025 (druhá vlna) alebo 2026 (tretia vlna) a následne sú od tejto požiadavky oslobodené (v nadväznosti   
na samostatný súbežne predložený legislatívny návrh podrobnejšie upravujúci zmeny CSRD smernice týkajúci sa okrem iného rozsahu vykazujúcich podnikov).

K čl. 2 návrhu smernice: navrhované úpravy týkajúce sa smernice CSDDD

Smernica CSDDD bola prijatá 13. júna 2024 a jej cieľom je zvýšiť zodpovednosť podnikov za dodržiavanie ľudských práv a environmentálnych štandardov, a tým reagovať na globálne výzvy v týchto oblastiach a prispieť k ambícii EÚ prejsť na udržateľné a klimaticky neutrálne hospodárstvo. Smernica CSDDD požaduje od spoločností, aby identifikovali a riešili nepriaznivé vplyvy na ľudské práva a životné prostredie v rámci svojich činností, ako aj v rámci činností svojich dcérskych spoločností a v ich reťazcoch činností. V zmysle súčasného znenia smernice CSDDD sú členské štáty povinné transponovať smernicu CSDDD do 26. júla 2026, pričom začiatok uplatňovania jej pravidiel je nastavený na tri fázy v závislosti od veľkosti podnikov: od júla 2027 by sa pravidlá začali uplatňovať   
na spoločnosti v EÚ, ktoré majú viac než 5 000 zamestnancov a vykazujú čistý ročný (celosvetový) obrat vo výške viac než 1,5 miliardy EUR, v druhej vlne, t.j. od júla 2028 by sa pravidlá začali uplatňovať na spoločnosti v EÚ s viac než 3 000 zamestnancami a čistým obratom viac než 900 miliónov EUR, a v poslednej vlne, t.j. od júla 2029 by boli všetky ostatné spoločnosti patriace do všeobecného rozsahu pôsobnosti smernice CSDDD povinné dodržiavať pravidlá v oblasti udržateľnosti.

Návrh smernice v čl. 2 posúva lehotu na transpozíciu smernice CSDDD pre členské štáty o jeden rok a taktiež odkladá začiatok uplatňovania smernice CSDDD na prvú skupinu spoločností. Cieľom návrhu smernice je poskytnúť viac priestoru členským štátom   
na transpozíciu smernice CSDDD, ako aj prvým dotknutým spoločnostiam, aby sa vedeli dostatočne pripraviť na nové povinnosti. Ďalej je cieľom návrhu smernice poskytnúť priestor členským štátom na zohľadnenie usmernení Komisie, ktoré ustanovia, ako by sa v praxi mali plniť povinnosti v oblasti udržateľnosti. V súbežne predloženom legislatívnom návrhu sú obsiahnuté podrobnejšie návrhy na zmenu ustanovení smernice CSDDD, ktoré prinášajú určité uvoľnenie podmienok uplatňovania smernice CSDDD a taktiež sa precizujú ustanovenia s cieľom dosiahnuť väčšiu harmonizáciu pravidiel naprieč členskými štátmi EÚ.

K čl. 3 návrhu smernice: transpozícia

Vzhľadom na navrhovaný posun lehoty pre vykazovanie informácií o udržateľnosti   
vo výročnej správe podnikov v druhej vlne týkajúci sa účtovného obdobia roka 2025 sa navrhuje transpozičný termín do 31. decembra 2025.

1. **Súlad so zásadou subsidiarity**

Návrhom smernice sa menia dátumy začatia uplatňovania určitých ustanovení práva EÚ. Tieto dátumy možno zmeniť len prostredníctvom opatrení na úrovni EÚ. Z uvedených dôvodov predložený návrh smernice dodržiava zásadu subsidiarity stanovenú v článku 5 Zmluvy o fungovaní Európskej únie.

II. STANOVISKO SLOVENSKEJ REPUBLIKY

1. **Zhodnotenie vplyvu návrhu na Slovenskú republiku**

Slovenská republika (SR) ustanovenia smernice CSRD týkajúce sa vykazovania informácií o udržateľnosti vo výročnej správe transponovala do zákona č. 431/2002 Z. z. o účtovníctve v znení neskorších predpisov (ďalej len „zákon o účtovníctve“), pričom transpozícia bola uskutočnená v rámci transpozičného termínu, ktorý bol určený do 6. júla 2024. V súlade   
so smernicou CSRD bol v zákone o účtovníctve ustanovený aj postupný začiatok vykazovania pre jednotlivé skupiny účtovných jednotiek. Keďže sa očakáva, že dotknuté subjekty z druhej vlny sa na splnenie prvej vykazovacej povinnosti pripravujú a transpozičná lehota pre článok 1 (zmeny smernice CSRD) je navrhovaná do 31. decembra 2025, je v tejto súvislosti pre SR skoré prijatie návrhu smernice kľúčové. Navrhovaný posun lehôt v článku 1 návrhu smernice si vyžiada prevzatie do zákona o účtovníctve.

Smernica CSDDD do právneho poriadku SR zatiaľ transponovaná nebola a spoločnosti ju ešte neuplatňujú. Prípravné práce na tvorbe nového predpisu, ktorým bude smernica transponovaná boli spustené a dotknuté subjekty sa postupne oboznamujú s požiadavkami, ktoré na ne budú kladené. Posun transpozičnej lehoty a následne aj lehoty na začatia uplatňovania smernice CSDD je zásadným krokom, ktorý poskytne dotknutým spoločnostiam väčší časový priestor pripraviť sa na plnenie nových povinnosti v oblasti udržateľnosti a pre SR to predstavuje možnosť spracovať kvalitnú legislatívu a pripraviť transpozíciu.

1. **Pozícia Slovenskej republiky**

SR v záujme čo najskoršieho schválenia návrhu smernice podporuje jej ciele týkajúce sa posunu lehôt na plnenie určitých požiadaviek, ktoré vyplývajú zo smernice CSRD.   
Pri smernici CSDDD by SR uvítala posun o dva roky.

K návrhu smernice týkajúceho sa smernice CSRD:

Z komplexného hľadiska je potrebné v rámci rokovaní zdôrazňovať potrebu zachovania rovnakých pravidiel v rámci EÚ a to najmä v nadväznosti na ďalší súbežne predložený legislatívny návrh týkajúci sa podrobnejších úprav smernice CSRD vrátane rozsahu vykazujúcich podnikov, keďže oba návrhy sú v konečnom dôsledku úzko prepojené.

K návrhu smernice týkajúceho sa smernice CSDDD:

V časti posunu termínu transpozície smernice CSDDD pre členské štáty bude snahou SR dosiahnuť posun o 2 roky. SR vo vzťahu k smernici CSDDD začala vykonávať kroky smerujúce k jej transpozícií, avšak v záujme pripraviť kvalitný zákon a najmä dostatočne pripraviť podnikateľské prostredie na dodržiavanie nových, rozsiahlych povinností, by bol adekvátnejší dlhší odklad pre transpozíciu (2 roky), ako aj pre začatie uplatňovania smernice. Dlhší odklad by umožnil premyslenú, kvalitnejšiu prípravu tak revízie smernice na úrovni EÚ, ako aj kvalitnejšiu, transparentnejšiu a lepšie pripravenú transpozíciu  
v členských štátoch.

III. VPLYVY NA VYBRANÉ OBLASTI

|  |  |  |  |  |  |  |
| --- | --- | --- | --- | --- | --- | --- |
| **1. Vybrané vplyvy materiálu** | |  |  |  |  |  |
| **Vplyvy na rozpočet verejnej správy** | ☐ | **Pozitívne** |  | **Žiadne** |  | **Negatívne** |
| z toho rozpočtovo zabezpečené vplyvy, v prípade identifikovaného negatívneho vplyvu | ☐ | Áno |  | Nie | ☐ | Čiastočne |
| **v tom vplyvy na rozpočty obcí a vyšších územných celkov** | ☐ | **Pozitívne** |  | **Žiadne** | ☐ | **Negatívne** |
| z toho rozpočtovo zabezpečené vplyvy, v prípade identifikovaného negatívneho vplyvu | ☐ | Áno | ☐ | Nie | ☐ | Čiastočne |
| Vplyv na dlhodobú udržateľnosť verejných financií v prípade vybraných opatrení \*\*\* | ☐ | Áno |  |  |  | Nie |
| **Vplyvy na limit verejných výdavkov** | ☐ | **Pozitívne** |  | **Žiadne** | ☐ | **Negatívne** |
| **Vplyvy na podnikateľské prostredie** |  | **Pozitívne** |  | **Žiadne** |  | **Negatívne** |
| z toho vplyvy na MSP |  | Pozitívne |  | Žiadne | ☐ | Negatívne |
| Mechanizmus znižovania byrokracie a nákladov sa uplatňuje: | ☐ | Áno |  |  |  | Nie |
| **Sociálne vplyvy** | ☐ | **Pozitívne** |  | **Žiadne** | ☐ | **Negatívne** |
| **Vplyvy na životné prostredie** | ☐ | **Pozitívne** |  | **Žiadne** | ☐ | **Negatívne** |
| Materiál je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov | ☐ | Áno |  |  |  | Nie |
| **Vplyvy na informatizáciu spoločnosti** |  | **Pozitívne** |  | **Žiadne** | ☐ | **Negatívne** |
| **Vplyvy na služby verejnej správy pre občana, z toho**  **vplyvy služieb verejnej správy na občana** | ☐ | **Pozitívne** |  | **Žiadne** | ☐ | **Negatívne** |
| **vplyvy na procesy služieb vo verejnej správe** |  | **Pozitívne** |  | **Žiadne** | ☐ | **Negatívne** |
| **Vplyvy na manželstvo, rodičovstvo a rodinu** | ☐ | **Pozitívne** |  | **Žiadne** | ☐ | **Negatívne** |

Návrh smernice nebude mať vplyv na rozpočet verejnej správy, limit verejných výdavkov,   
na podnikateľské prostredie, informatizáciu spoločnosti, sociálne vplyvy a ani vplyvy na služby verejnej správy pre občana, či životné prostredie a manželstvo, rodičovstvo a rodinu.

Komisia v pracovnom dokumente k návrhu smernice konštatuje, že vzhľadom na naliehavú potrebu predloženia návrhu nebolo možné vypracovať úplné posúdenie vplyvu, pričom vplyv na podniky súvisiaci s navrhovaným odkladom lehôt nebol kvantifikovaný. V podmienkach SR sa pri transpozícii smernice CSRD odhadovalo 830 účtovných jednotiek (obchodné spoločnosti) s povinnosťou vykazovania informácií o udržateľnosti vo výročnej práve v rámci druhej vlny a tretej vlny. V podmienkach SR pri transpozícii smernice CSDDD sa pripravuje podrobná analýza dotknutých subjektov, ktorá zahŕňa počty subjektov v jednotlivých etapách. V spojenej prvej a druhej etape sa odhaduje 12 dotknutých podnikateľských subjektov a tretej etape 23 podnikateľských subjektov, ktoré budú smernicou CSDDD priamo dotknuté a budú plniť povinnosti náležitej starostlivosti v oblasti udržateľnosti.